Baza
Store norske leksikon,Geografi,Verdens geografi,Europa,Spanias geografi
Baza er en by i det sørlige Spania som ligger i den autonome regionen Andalucía, i provinsen Granada, ved foten av Sierra de Baza. Innbyggertallet er 20 500 (2018). Det drives teglverksindustri og sementindustri. Jordbruket er viktig, særlig vinhandel og frukthandel.
Byen er kjent for sin gotiske kirke, Colegiata de la Anunciación, et stort slott og mange ruiner fra maurertiden, da byen var et betydelig handelssentrum. Under romertiden var byens navn Basti. Baza ble gjenerobret av det katolske kongeparet Ferdinand og Isabella i 1489. I 1971 ble det gjort et arkeologisk funn av den iberiske kvinnefiguren Dama de Baza, datert til rundt 500 fvt. Statuen står på det arkeologiske museet i Madrid. Les mer i Store norske leksikon Spanias geografi